**ΤΗ ΤΡΙΤΗ ΠΡΩΪ**

**Κανών Παρακλητικός**

**εις τον Άγιον και Μέγαν Πρόδρομον**

**και Βαπτιστήν του Κυρίου Ιωάννην**

**Ποίημα Γερασίμου Μοναχού Μικραγιαννανίτου.**

Ευλογήσαντος του Ιερέως, το Κύριε εισάκουσον, μεθ’ ο το Θεός Κύριος ως συνήθως και τα εξής:

**Ήχος δ’. Ο υψωθείς εν τω Σταυρώ.**

Ως κορυφαία των Αγίων ακρότης, και μετανοίας μεγαλόφωνος κήρυξ, και του Σωτήρος Βαπτιστής και Πρόδρομος, ίθυνον τον βίον μου, προς οδούς μετανοίας, χάριν δε και έλεος, και πταισμάτων την λύσιν, δίδου ημίν Προφήτα θαυμαστέ, τοις προσιούσι τη σκέπη σου πάντοτε.

**Θεοτοκίον.**

Ου σιωπήσομέν ποτέ Θεοτόκε, τας δυναστείας σου λαλείν οι ανάξιοι˙ ειμή γαρ προΐστασο πρεσβεύουσα, τίς ημάς ερρύσατο, εκ τοσούτων κινδύνων; Τίς δε διεφύλαξεν, έως νυν ελευθέρους; ουκ αποστώμεν Δέσποινα εκ σου˙ σους γαρ δούλους σώζεις αεί εκ παντοίων δεινών.

Ο Ν’ και ο κανών ου η ακροστιχίς:

«Σκέπη και φύλαξ Βαπτιστά συ μου πέλεις. Γερασίμου».

**Ωδή α’. Ήχος πλ. δ’. Υγράν διοδεύσας.**

Συνέχει παθών με επαγωγή, και πλήθος πταισμάτων, συνταράσσει με χαλεπώς˙ άλλ’ ώ Βαπτιστά η ση πρεσβεία, αναψυχή μοι γενέσθω και λύτρωσις.

Κακίας με πάσης του δυσμενούς, και βλάβης παντοίας, και δολίας επιβουλής, απήμονα Πρόδρομε συντήρει, τον ολοψύχως φωνούντα την κλήσίν σου.

Εν βίω προστάτην σε ασφαλή, και σκέπην και ρύστην, και θερμότατον αρωγόν, πλουτήσας λυτούμαι Ιωάννη, πειρατηρίων ποικίλων και θλίψεων.

**Θεοτοκίον.**

Πηγή δωρημάτων θεαρχικών, υπάρχουσα Κόρη, ως κυήσασα τον Χριστόν, σταγόνα μοι βλύσον συμπαθείας, και της παρούσης με θλίψεως λύτρωσαι.

**Ωδή γ’. Ουρανίας αψίδος.**

Η θερμή σου πρεσβεία, προς τον Χριστόν ένδοξε, και η υπεραίρουσα χάρις, της παρρησίας σου, Πρόδρομε ρύεται, πολυειδών συμπτωμάτων, τους πιστώς προστρέχοντας, τη αντιλήψει σου.

Καταφύγιον κόσμου, και προς Χριστός μέγιστος, πρέσβυς Ιωάννη υπάρχων, σώζε τους άπαντας, πάσης κακώσεως, και συμφορών και κινδύνων, και μελλούσης κρίσεως, εκδυσωπούμέν σε.

Αθυμίας βαρείας, και πονηράς έξεως, της επί τα χείρω Προφήτα, ρύσαί με δέομαι, και μετανοίας μοι, τας αφορμάς αεί δίδου, ως αν θείας χάριτος, μέτοχος γένωμαι.

**Θεοτοκίον.**

Ιλαστήριον κόσμου, ως αληθώς πέφηνας, τον την αμαρτίαν Παρθένε, ημών αράμενον, κυοφορήσασα˙ όθεν πταισμάτων την λύσιν, και παθών την κάθαρσιν, ημίν πρυτάνευσον.

Διάσωσον ώ Βαπτιστά και Πρόδρομε του Σωτήρος, αναγκών τε και χαλεπών περιστάσεων, τους ολοψύχους προστρέχοντας τη ση σκέπη.

Επίβλεψον εν ευμενεία…

**Αίτησις και το Κάθισμα.**

**Ήχος β’. Πρεσβεία θερμή.**

Προστάτης θερμός, και μέγα καταφύγιον, και σκέπη στερρά, και αρωγός και έφορος, υπάρχων ημών Πρόδρομε, εξελού από πάσης κακώσεως, και μανίας εχθρού απηνούς, τους επιβοωμένους σου το όνομα.

**Ωδή δ’. Εισακήκοα Κύριε.**

Φάνηθί μοι μακάριε, αοράτω Πρόδρομε επισκέψει σου, και απάλλαξόν με δέομαι, εκ της τυραννίδος των θλιβόντων με.

Υπελθών νοΐ άφρονι, τας της αμαρτίας ιδέας Πρόδρομε, χαλεπώς ήδη ετάζομαι, αλλά συ βελτίωσον παράσχου μοι.

Λυτρωτήν εν ταις θλίψεσι, και εν τοις κινδύνοις μέγαν υπέρμαχον, Ιωάννη κεκτημένοι σε, τη ση αντιλήψει καταφεύγομεν.

**Θεοτοκίον.**

Αειπάρθενε Δέσποινα, η τον Θεόν Λόγον σαρκί κυήσασα, της σαρκός μου τα νοσήματα, και τα της ψυχής πάθη θεράπευσον.

**Ωδή ε’. Φώτισον ημάς.**

Ξένωσον ημών, και τον νουν και την διάνοιαν, Βαπτιστά εκ προσπαθείας γεηράς, και προς θείαν αναπτέρωσον αγάπησιν.

Βίον καθαρόν, διανύειν ημάς Πρόδρομε, και γνησίας μετανοίας τους καρπούς, αποφέρειν ενδυνάμωσον δεόμεθα.

Άλυπον ημών, την ζωήν και αστασίαστον, εκ ποικίλων του εχθρού επηρειών, διατήρει Ιωάννη μεγαλώνυμε.

**Θεοτοκίον.**

Πύλη του Θεού, Θεοτόκε Αειπάρθενε, αγαθότητι της σης επισκοπής, μετανοίας μοι τας πύλας διαπέτασον.

**Ωδή στ’. Την δέησιν.**

Την δέησιν, της ψυχής μου πρόσδεξαι, και εισάκουσον φωνής στεναγμού μου, και της παρούσης με λύτρωσαι λύπης, της επελθούσης εκ πλήθους πταισμάτων μου, Πρόδρομε κήρυξ του Χριστού, και χαράς ταις ακτίσί με φαίδρυνον.

Ιλέω σου, επιβλέψας όμματι, και ευσπλάγχνω διαθέσει Προφήτα, τη συντριβή του οικτρού σου ικέτου, και την κατ’ άμφω υγείαν μοι δώρησαι, και ίθυνόν με ασφαλώς, προς οδόν μετανοίας σωτήριον

Στενούμενος, ταις του βίου θλίψεσι, τη θερμή σου καταφεύγω πρεσβεία, ίνα ρυσθώ της αυτών επηρείας, και πάσης άλλης πληγής τε και μάστιγος, ων εξελού με της φοράς, ως προστάτης μου μέγιστος Πρόδρομε.

**Θεοτοκίον.**

Την θλίψίν μου, της ψυχής μετάβαλε, εις χαράν Θεογεννήτορ τελείαν, και μετανοίας φροντίδα αγίαν, τη ραθυμούση καρδία μου φύτευσον, ίνα μισήσω ολικώς, τα ηδέα του κόσμου ως βλάπτοντα.

Διάσωσον ώ Βαπτιστά και Πρόδρομε του Σωτήρος, αναγκών τε και χαλεπών περιστάσεων, τους ολοψύχως προστρέχοντας τη ση σκέπη.

Άχραντε η δια λόγου…

**Αίτησις και το Κοντάκιον.**

**Ήχος β’. Προστασία των Χριστιανών.**

Βαπτιστά του Σωτήρος Προφήτα και Πρόδρομε, ως τεχθείς εκ της στείρας ως βλαστός ευθαλέστατος, της στειρευούσης μου ψυχής, εν έργοις αγαθοίς, την ακαρπίαν την δεινήν, εις ευκαρπίαν αληθή, ταις λιταίς σου μετάβαλε, ίνα της μετανοίας, τον στάχυν καρποφορήση, και απαθείας τους καρπούς, Ιωάννη μεγαλώνυμε.

**Προκείμενον.**

Και συ παιδίον Προφήτης Υψίστου κληθήση˙ προπορεύση γαρ προ προσώπου Κυρίου, ετοιμάσαι οδούς αυτού.

Στίχ: Ευλογητός Κύριος ο Θεός του Ισραήλ, ότι επεσκέψατο και εποίησε λύτρωσιν τω λαώ αυτού.

**Ευαγγέλιον κατά Ματθαίον.**

Τω καιρώ εκείνω, ακούσας ο Ιωάννης εν τω δεσμωτηρίω τα έργα του Ιησού, πέμψας δύο των μαθητών αυτού, είπεν αυτώ˙ Συ ει ο ερχόμενος, ή έτερον προσδοκώμεν; Και αποκριθείς ο Ιησούς, είπεν αυτοίς˙ Πορευθέντες απαγγείλατε Ιωάννη α ακούετε και βλέπετε˙ τυφλοί αναβλέπουσι και χωλοί περιπατούσι, λεπροί καθαρίζονται και κωφοί ακούουσι, νεκροί εγείρονται και πτωχοί ευαγγελίζονται. Και μακάριος εστίν, ος εάν μη σκανδαλισθή εν εμοί. Τούτων δε πορευομένων, ήρξατο ο Ιησούς λέγειν τοις όχλοις περί Ιωάννου. Τί εξήλθετε εις την έρημον θεάσασθαι; Κάλαμον υπό ανέμου σαλευόμενον; Αλλά τί εξήλθετε ιδείν; Άνθρωπον εν μαλακοίς ιματίοις ημφιεσμένον; Ιδού οι τα μαλακά φορούντες εν τοις οίκοις των βασιλέων εισίν. Αλλά τί εξήλθετε ιδείν; Προφήτην; Ναι λέγω υμίν, και περισσότερον προφήτου. Ούτος γαρ εστίν, περί ου γέγραπται˙ Ιδού εγώ αποστέλλω τον άγγελόν μου προ προσώπου σου, ος κατασκευάσει την οδόν σου έμπροσθέν σου. Αμήν λέγω υμίν˙ Ουκ εγήγερται εν γεννητοίς γυναικών μείζων Ιωάννου του Βαπτιστού˙ ο δε μικρότερος εν τη βασιλεία των ουρανών μείζων αυτού εστίν. Από δε των ημερών Ιωάννου του Βαπτιστού έως άρτι η βασιλεία των ουρανών βιάζεται, και βιασταί αρπάζουσιν αυτήν. Πάντες γαρ οι Προφήται και ο νόμος έως Ιωάννου προεφήτευσαν. Και ει θέλετε δέξασθαι, αυτός εστίν Ηλίας ο μέλλων έρχεσθαι. Ο έχων ώτα ακούειν, ακουέτω.

Δόξα. Ταις του σου Προδρόμου…

Και νυν. Ταις της Θεοτόκου…

**Προσόμοιον.**

**Ήχος πλ. β’. Όλην αποθέμενοι.**

Στίχ: Ελέησόν με ο Θεός κατά το μέγα έλεός σου…

Πρόδρομε της χάριτος, και Βαπτιστά του Σωτήρος, προς οδόν σωτήριον, την ζωήν μου ίθυνον ικετεύω σε, και εχθρού άπασαν, κατ’ εμού μανίαν, αποσόβησον και λάμπρυνον, γνώσει τη κρείττονι, και της μετανοίας ταις λάμψεσι, ψυχήν μου την ταλαίπωρον, νεύουσαν αεί προς τα χείρονα, και εν ώρα δίκης, δικαίας καταδίκης με σοφέ, ρύσαι και στάσεως μέτοχον, των δικαίων ποίησον.

Ο Ιερεύς: Σώσον ο Θεός τον λαόν σου…

**Ωδή ζ’. Οι εκ της Ιουδαίας.**

Ασθενείας και λύπαις, εμπεσών δια πλήθος πταισμάτων Πρόδρομε, τη σκέπη σου προστρέχω, και ίασιν αιτούμαι, ήν παράσχου μοι δέομαι, οία μεγίστην πλουτών, παρά Κυρίου χάριν.

Συντριβήν τη ψυχή μου, και ταπείνωσιν δίδου εν τη καρδία μου, και νουν κεκαθαρμένον, Πρόδρομε Ιωάννη, ίνα πάλιν ο δείλαιος, οικειωθώ τω Χριστώ, δι’ έργων μετανοίας.

Υπερήφανον φρένα, γεωργήσας εις βόθρον κακίας πέπτωκα, εξ ου ανάγαγέ με, και προς οδόν ευθείαν, της ψυχής μου κατεύθυνον, τους πόδας ώ Βαπτιστά, θερμή σου αντιλήψει.

**Θεοτοκίον.**

Μητροπάρθενε Κόρη, η Θεόν σαρκωθέντα ημίν κυήσασα, σαρκός μου τας οδύνας, και της ψυχής το άλγος, τη ση χάριτι ίασαι, και δώρησαί μοι Αγνή, συγχώρησιν πταισμάτων.

**Ωδή η’. Τον Βασιλέα.**

Ο υποδείξας, της μετανοίας την τρίβον, προς αυτήν ημάς κυβέρνησον Προφήτα, τας της αμαρτίας, αιτίας αποτέμνων.

Υπό του πλάνου, τραυματισθείς εσυλήθην, και κατάκειμαι δεινώς εκπεπληγμένος, αλλά συ Προφήτα, δος μοι την θεραπείαν.

Προστάτην μέγαν, και αντιλήπτορα θείον, κεκτημένος σε Πρόδρομε Ιωάννη, πάσης εν τω βίω, λυτρούμαι δυσχερείας.

**Θεοτοκίον.**

Εκ των ποικίλων, πειρατηρίων του βίου, ελευθέρωσον Παρθένε την ζωήν μου, ίνα σε δοξάζω, την Κεχαριτωμένην.

**Ωδή θ’. Κυρίως Θεοτόκον.**

Λεόντων νοουμένων, των ωρυομένων, καταπιείν ημάς Πρόδρομε σύντριψον, τας καθ’ εκάστην εφόδους τη προστασία σου.

Εκ πάσης αμαρτίας, και παντός σκανδάλου, και συστροφής του αλάστορος λύτρωσαι, τους σε γεραίροντας Πρόδρομε μεγαλώνυμε.

Ιάτρευσον τον νουν μου, Πρόδρομε Κυρίου, και της κακής συνηθείας με λύτρωσαι, και των πταισμάτων παράσχου μοι την συγχώρησιν.

**Θεοτοκίον.**

Σωτήρα των ανθρώπων, τέξασα Παρθένε, προς σωτηρίας με τρίβον οδήγησον, και τω φωτί της σης δόξης τον νουν μου λάμπρυνον.

**Το Άξιόν εστί και τα μεγαλυνάρια.**

Γηγενών απάντων μείζων οφθείς, ως ο Χριστός έφη, κατηξίωσαι κατιδείν, και βαπτίσαι μάκαρ, εν ρείθροις Ιορδάνου, τον πάντων ευεργέτην, Πρόδρομε μέγιστε.

Τεχθείς από στείρας μάκαρ μητρός, λύεις παραδόξως, του πατρός σου την σιωπήν˙ όθεν την ψυχήν μου, έργασαι καρποφόρον, Πρόδρομε Ιωάννη, αγίων πράξεων.

Πρόδρομε Προφήτα και Βαπτιστά, άγγελε Κυρίου, μετανοίας στόμα σοφόν, λύχνε του Ηλίου, χάριτος πρυτανείον, χαρίτωσον τον νουν μου, τη ση χρηστότητι.

Άγγελος εκ βρέφους αναδειχθείς, σφραγίς καθωράθης, Ιωάννη των Προφητών, και Πρόδρομος μέγας, του σαρκωθέντος Λόγου, γενόμενος Προφήτα, λαμπρώς δεδόξασαι.

Χαίροις ο του Πνεύματος θησαυρός, λειμών απαθείας, Ιωάννη αμφιλαφής˙ χαίροις των αρρήτων, θεάμων και αυτόπτης, ως Βαπτιστής Κυρίου, θεοειδέστατος.

Λύσον την οδύνην μου της ψυχής, και στήσον Προφήτα, την ραγδαίως του πονηρού, κατ’ εμού μανίαν, εννοίαις δε αγίαις, τείχισον Ιωάννη, τον νουν μου δέομαι.

Πάσαι των Αγγέλων…

Το Τρισάγιον, τα συνήθη τροπάρια, εκτενής και απόλυσις, μεθ’ ην ψάλλομεν το εξής:

**Ήχος β’. Ότε εκ του ξύλου.**

Μέγας εν Αγίοις πεφηνώς, οία Βαπτιστής Ιωάννη, Χριστού και Πρόδρομος, μείζονος ηξίωσαι, δόξης και χάριτος˙ δια τούτο μεγίστη σου, πρεσβεία Προφήτα, φύλαττε δεόμεθα ημάς απήμονας, πάσης προσβολής εναντίας, και πολυειδών συμπτωμάτων, και των εν τω βίω περιστάσεων.

**Δίστιχον.**

Ιωάννη πρόσδεξαι την δέησίν μου

Και χάριν χορήγει μοι σω Γερασίμω.